Eelnõu

NARVA LINNAVALITSUS

MÄÄRUS
Narva                                                                                                     __.__.2010 nr ____

Narva Linnavalitsuse nimekomisjoni põhimääruse kinnitamine
Määrus kehtestatakse Kohaliku omavalitsuse korralduse seaduse §30 lõike 1 punkti 3 ning Narva Linnavolikogu 29.06.2000 määrusega nr 36/16 kinnitatud Narva linna põhimääruse punkti  5.7.2  alusel.

NARVA LINNAVALITSUSE NIMEKOMISJONI PÕHIMÄÄRUS

 

1. Üldsätted

 1.1 Narva Linnavalitsuse nimekomisjon (edaspidi: komisjon) on Narva Linnavalitsuse (edaspidi: linnavalitsus) juures alalise komisjonina tegutsev nõuandev organ eesmärgiga nõustada linnavalitsust kohanimede määramisel, korraldamisel ja kasutamisel.

1.2 Komisjoni põhimääruse kinnitab ja teeb selles muudatusi linnavalitsus.

1.3 Komisjon juhindub oma tegevuses riigi ja Narva õigusaktidest ning käesolevast põhimäärusest.

 

2. Komisjoni koosseis

2.1 Komisjoni isikulise koosseisu kinnitab linnavalitsus määrusega.

2.2 Komisjoni sekretär valitakse komisjoni liikmete hulgast.  

2.3 Komisjoni liige võib isikliku avalduse alusel tagasi astuda. Komisjoni liikme volitused lõpevad vastava õigusakti jõustumisest. 

 

3. Komisjoni töökorraldus

 3.1 Komisjoni töövormiks on koosolek. Komisjoni koosolek on avalik. Koosolekud toimuvad vastavalt vajadusele. Komisjoni koosoleku kutsub kokku vähemalt 7 päeva enne komisjoni koosolekut ja seda juhatab komisjoni esimees, tema äraolekul aseesimees.  
3.2 Komisjoni esimehel on õigus vajaduse korral kutsuda komisjoni tööst sõnaõiguseta osa võtma asjatundjaid, kes ei kuulu komisjoni koosseisu.

3.3 Komisjoni päevakorra saadab nädal enne komisjoni koosoleku toimumist komisjoni liikmetele sekretär.
3.4 Komisjoni sekretär valmistab ette komisjoni koosolekuks vajalikud materjalid ja korraldab jooksvate küsimuste lahendamise.
3.5 Komisjoni koosolek protokollitakse ja protokolli koostamise korraldab Narva Linnavalitsuse Arhitektuuri- ja  Linnaplaneerimise Amet (edaspidi Amet).

3.6 Komisjoni koosolek on otsustusvõimeline, kui kohal on vähemalt pool komisjoni koosseisust. Komisjoni otsused võetakse vastu poolthäälte enamusega lahtisel hääletusel. Häälte võrdsuse korral on otsustav komisjoni esimehe hääl.

3.7 Erandjuhul võib komisjon teha otsuse töökorras koosolekut kokkukutsumata ja see otsus on jõus ainult kõigi komisjoni liikmete ühise arvamuse puhul. 

3.8 Komisjoni otsused protokollitakse ja vormistatakse kolme tööpäeva jooksul ning neile kirjutavad alla komisjoni esimees ja sekretär. Komisjoni liikmete eriarvamused protokollitakse nende nõudmisel. 
3.9 Koosoleku dokumente säilitab Ameti koosseisus olev asjaga ametijuhendi alusel tegelev ametnik.

3.10 Komisjoni liikmete ja kaasa kutsutud asjatundjate eriarvamused esitatakse kirjalikult ja  komisjoni esimees esitab need koos komisjoni otsusega Ametile.

3.11 Komisjoni otsused on soovitusliku iseloomuga linna õigusaktide vastuvõtmisel. 

 

4. Komisjoni ülesanded

4.1 Komisjoni ülesandeks on: 

4.1.1 arutada oma koosolekutel Narva haldusterritooriumil väikekohtade ja teiste objektide, mille liigitus on sätestatud Narva kohanimede määramise korraga, seonduvaid nimevalikuga küsimusi;
4.1.2 teha ettepanekuid kohanimede ning kohanimesid sisaldavate objektinimetuste kohta ametiasutustele või ametiisikutele, kes on pädevad neid määrama, muutma, taastama ja kehtetuks tunnistama;

4.1.3 teha linnavalitsusele ettepanekuid kohanimede määramist reguleerivate ja kohanimedega seotud linna õigusaktide koostamiseks või muutmiseks;
4.1.4 kooskõlastada ametlikke või mitteametlikke kohanimesid ja neid sisaldavaid objektinimetusi vastavalt Narva kohanimede määramise korrale.
5. Komisjoni õigused

5.1 Komisjonil on õigus: 

5.1.1 saada komisjoni tegevuseks vajalikku infot ja dokumente linna asutustelt;

5.1.2 kaasata komisjoni töösse asjatundjaid;

5.1.3 küsida kohanimede kohta arvamust Vabariigi Valitsuse poolt moodustatud kohanimenõukogult või eksperthinnangut Vabariigi Valitsuse poolt määratud nimeteaduslikult usaldusasutuselt.

 

6. Komisjoni tegevuse lõpetamine

6.1 Komisjoni tegevuse lõpetab linnavalitsus.

 

 7.  Rakendussätted

7.1. Määrus jõustub seadusega sätestatud korras.

Tarmo Tammiste

Linnapea                                                                                  Ants Liimets

                                                                                                Linnasekretär

